کل کا غریب شاہ رخ آج اربوں روپے کا مالک ہے
بالی ووڈ اداکار کا شاہ رخ سے کنگ خان تک کا سفر دشوار گزار راستوں اور بدترین حالات سےہوتا ہے شہرت کی بلندیوں تک پہنچا ہے ۔ ایک دور میں ان کے پاس نا تو کام تھا اور ناہی ممبئی میں ٹھہرنے کا آسرا مگر آج ان کی آمدنی سالانہ آمدنی چھ سو ملین ڈالر ہے۔
ویب ڈیسک — بھارتی دارالحکومت دہلی میں 2 نومبر 1965 کو متوسط مسلمان گھرانے میں جنم لینے والے شاہ رخ خان نے اپنے خوابوں کو سچ کرنے کی جدوجہد سے لے کر فلم نگری کے بلند ترین مقام تک پہنچنے اور سب سے زیادہ معاوضہ پانے والے اداکار تک کا سفر دشوار گزار راستوں اور بدترین حالات سے گزر کر اپنی ہمت، عزم اور کچھ کر دکھانے کے جنون کے بل پرطے کیا۔ ٹی وی سیریل فوجی سے انٹرٹینمنٹ کی دنیا میں قدم رکھنے والے شاہ رخ خان کو فلموں میں پہلا بڑا بریک دلانے والی فلم دیوانہ تھی جو 1992 میں ریلیزہوئی۔ اس فلم کی کامیابی کے بعد شاہ رخ خان نے پیچھے مڑ کر نہیں دیکھا۔ 1993 میں فلم ڈر میں ولن کا کردارایسے نبھایا کہ دیکھنے والوں کو اب تک یاد ہے۔ بازیگر، دل والے دلہنیا لے جائیں گے،دل توپاگل ہے،کچھ کچھ ہوتا ہے، دیوداس، چک دے انڈیا ،مائی نیم ازخان اور رئیس۔۔ یہ وہ فلمیں ہیں جنہوں نے شاہ رخ خان کو سینما انڈسٹری میں آئیکون کا درجہ دلانے میں اہم کردارادا کیا۔ اپنی میگا ہٹ فلموں میں راج کے نام سے جانے والے شاہ رخ خان نے بالی وڈ میں 27 سال مکمل کرلیے۔ آج شاہ رخ خان کی آمدنی چھ سو ملین ڈالرز ہے۔ شاہ رخ خان کہاں کہاں کن کن اثاثوں کے مالک ہیں ، ایک بھارتی میگزین نے اس پر سے پردہ اٹھاتے ہوئے اپنی رپورٹ میں اثاثوں کی تفصیلات کچھ اس طرح رقم کی ہیں: شاہ رخ خان اپنے خاندان کے ساتھ ممبئی کے ایک عالیشان گھرمیں رہتے ہیں جس کا نام منت ہے۔ اس گھرکی مالیت بھارتی روپوں میں دوسوکروڑ روپے ہے۔ اس کے علاوہ شاہ رخ کا علی باغ میں ایک فارم ہاؤس بھی ہے جس کا نام ڈیجا وو فارمز ہے۔ دبئی کے پام جمیرا میں ولا کے نائنٹی تھری کے مالک بھی شاہ رخ خان ہیں۔ شاہ رخ کے اس ہالیڈے ہوم کی مالیت بھارتی کرنسی میں سترہ کروڑ ہے۔ یہی نہیں،لندن کے پارک لین میں بھی شاہ رخ خان کا ایک گھر ہےجس کی قیمت بھارتی ویب سائٹ پنک ولا کے مطابق 167کروڑ روپے ہے۔ کنگ خان بہت سی لگژری گاڑیوں اورمہنگی ترین بائیکس کے مالک بھی ہیں۔ ان میں آئوڈی اے سکس،بی ایم ڈبلیوآئی ایٹ،بی ایم ڈبلیو سیون سیریز،کنورٹیبل بی ایم ڈبلیو سکس سیریز،مٹسوبیشی پجارو ایس ایف ایکس،ٹویوٹا لینڈ کروزر،رولز رائس فینٹم ڈراپ ہیڈ کو،بینٹلی کونٹیننٹل جی ٹی اورہارلے ڈیوڈسن ڈائنا اسٹریٹ بوب اور دیگرشامل ہیں۔ شاہ رخ خان کی ملکیت صرف گاڑیوں اورجائیدادوں پرہی ختم نہیں ہوتی بلکہ بالی وڈ کے بادشاہ انڈین پریمئیرلیگ کی ٹیم کولکتہ نائٹ رائیڈرکے شریک مالک بھی ہیں۔ ٹیم میں پچپن فیصد ملکیت شاہ رخ کی ہے جس کی مالیت تقریبا پانچ سوپچہترکروڑ بھارتی روپے ہے۔ ریڈ چلی پروڈکشن ہاؤس دوسبسڈریزپروڈکشن اوروی ایف ایکس بھی شاہ رخ خان کی ملکیت ہے۔ ریڈ چلی انٹرٹینمنٹ کا سالانہ ٹرن اوورانڈین کرنسی میں پانچ سوکروڑ ہے۔اتنا ہی نہیں شاہ رخ خان ایک انڈور تھیم پارک کڈززینیا کے مالک بھی ہیں۔ شاہ رخ خان ہربرانڈ کی انڈورسمنٹ کے لئے دس کروڑ بھارتی روپے لیتے ہیں۔ پیپسی، ائیرٹیل، نیرولیک پینٹس،ڈی ڈیکور،اسپرائٹ،نوران کول،ہنڈائی کارز،ٹیگ ہیور، ٹاٹا ٹی ، ویڈیو کون،وی آئی جون اور امامی سمیت مختلف برانڈز کو شاہ رخ کی انڈورسمنٹ حاصل ہوئی ہے۔ اور کس کس چیز کے مالک شاہ رخ خان ہیں ذرا یہ بھی سن لیجئے ۔۔ دی گرینڈ کریرا کیلبریا سیون ٹین آر ایس گھڑی۔متعدد وینٹی وینزجن میں سے زیادہ ترخصوصی طور پر تیار کردہ ہیں۔ ہر وینٹی کی قیمت تین اعشاریہ آٹھ کروڑ روپے ہے۔ مزے کی بات یہ ہے کچھ رپورٹس پریقین کرلیا جائے تو شاہ رخ چاند کی سطح پر بھی ایک ٹکڑے کے مالک ہیں۔ شاہ رخ کے بقول ایک آسٹریلوی خاتون ہرسال ان کی سالگرہ پرچاند کا ایک چھوٹا سا ٹکڑا خریدتی ہیں اورانہیں لونر ری پبلک سوسائٹی کی طرف سے سرٹیفکیٹ بھی ملتے ہیں۔